《送马伯庸御史奉使河西八首 其二》
元代·袁桷

咏歌者谁子？被发号天明。妇死不复悲，失儿谁与耕！

承平五十载，不识战与争。残雪流银液，我泪同其倾。

古云百二险，夸诞生甲兵。孰能转夷途，历劫永清宁。

作者简介：（1266—1327）庆元路鄞县人，字伯长，号清容居士。举茂才异等，起为丽泽书院山长。成宗大德初，荐授翰林国史院检阅官。进郊祀十议，礼官推其博，多采用之。升应奉翰林文字、同知制诰，兼国史院编修官。请购求辽、金、宋三史遗书。英宗至治元年，官翰林侍讲学士。泰定帝泰定初辞归。桷在词林，朝廷制册、勋臣碑铭，多出其手。卒谥文清。著有《易说》、《春秋说》、《延祐四明志》、《清容居士集》。